Vrou moet duur opdok vir spoorwegbouval | News24
Vrou moet duur opdok vir spoorwegbouval
HANNIE VAN DER WESTHUIZEN staan onder die geraamte van die populierboom langs die spoorlyn en skets ’n droewige prentjie van ’n huis sonder ruite, deure, lopende water, elektrisiteit en vullisverwydering.
Sy en haar bure is hoogs ontevrede dat die Passasierspooragentskap van Suid-Afrika (Prasa) twee maande gelede geëis het dat hulle voortaan R1 300 se huur vir ou werkers­huise moet betaal.
Prasa eis glo R1 500 vir die groter spoorweghuise.
“Ons moet vir ’n huis sonder enige dienste betaal,” sê sy verontwaardig.
“Ons mag nie die deure of ruite wat ons self insit, saamneem as ons trek nie. Ons betaal huur vir ’n vervalle baksteenhuis met ’n onbetroubare sinkdak.”
Van der Westhuizen en haar seun, Hermanus, het eers in Orania gebly. Hy doen stukwerk in Hopetown terwyl sy huishou.
“Ek kry ’n pensioen van R1 500 per maand. Nadat die huur betaal is, bly daar omtrent niks oor nie. Ek moet nog kos, taxigeld en selfoongeld betaal.
“Ons probeer ons selfone met sonkrag laai. Op bewolkte en reënerige wintersdae is dit onmoontlik.
“Ons het die oop deur- en vensterrame met papier toegeplak. Ek moet vuur buite vir ’n bietjie hitte maak.”
Danny Jonas, burgemeester van die Thembelihle-munisipaliteit, sê hy probeer Prasa oortuig dat die raad dienste moet aanlê. Prasa besit die huise.
“Intussen bring ons twee keer ’n week ’n watertenk hierheen,” sê Jonas.
“Ons het ook werkskeppingsprojekte waarin die munisipaliteit, en nie Prasa nie, die perron en wagkamer skoonhou. Dit is die enigste stasie tussen De Aar en Kimberley waarop passasiers van Prasa se treine kan afklim.”
Sommige passasiers vertrek van hier na dorpe soos Hopetown, Orania, Petrusville, Vanderkloof, Modderrivier en Strydenburg.
Victor Dlamini, Prasa-woordvoerder, sê die 45 huise is van Transnet aan Prasa oorgedra. Daar is altesaam 12 huise wat in ’n redelik bewoonbare toestand is. Die ander 33 huise is soortgelyk aan HOP-huise.
“Sommige huise word bewoon. Ander is gevandaliseer en vervalle,” sê Dlamini.
“Ons het huurkontrakte van R1 800 vir die groter en R1 300 vir die kleiner huise aangebied.
“Die inwoners sê in ’n griefskrif dit is onbekostigbaar. Ons gaan ’n tweede mening oor die bekostigbaarheid inwin. Die waardeerder sal ook die toestand van die huise ondersoek.
“Die gebied het nie water- en elektrisi-teittoevoer nie. Transnet het toevoer geblokkeer. Ons het by Eskom aansoek om elektrisiteitstoevoer na die huise en die stasiegebou gedoen. Eskom sê hy het nie genoeg kapasiteit nie. Ons is steeds in gesprek met Eskom en Transnet om ’n ander uitweg te vind.”